**Hallikilpailut Tampereella**

**Matka kohti SM-viestejä alkoi**

Viialan Valtin viestikvartetti Pinja Lehtinen, Kiira Vilenius, Matilda Koponen ja Sara Niinimäki sai hyvän startin kohti kesän päätavoitetta SM-viestejä. Tampereella hallikauden aloituskisassa 16.1. tytöt kellottivat 4x100 metrin viestissä pari sekuntia paremman ajan kuin vastaavana ajankohtana vuosi sitten.

Ajalla 54,25 Valtin tytöt sijoittuivat neljänneksi 15-vuotiaiden tyttöjen pikaviestissä. Voiton vei Tampereen Pyrinnön ykkösjoukkue, hopeaa sai Noormarkun Nopsa ja pronssia Tampereen Pyrinnön kakkosjoukkue.

Tytöt itse eivät olleet tyytyväisiä aikaansa, mikä kertoo siitä, että halua kehittymiseen on.

Lisäpotkua harjoitteluun tulee tuomaan myös harjoitusviikonloppu Pajulahden urheiluopistolla helmikuussa. Valio Akatemian stipendin turvin tytöt valmentajineen pääsevät hyödyntämään Pajulahden hienoja harjoitteluolosuhteita.

Talven aikana valttilaiset ovat harjoitelleet muun muassa Toijalan Monitoimihallin juoksusuoralla.

-Siellä maksimijuoksumatka on kuitenkin vain 50 metrin mittainen, mikä ei riitä tämän ikäisille nuorille täysipainoiseen juoksuharjoitteluun. Lisäksi juoksusuoran alusta on liian kova esimerkiksi loikka- ja hyppelyharjoitteluun, sanoo valmentaja Kari Lehtinen.

-Monari on kuitenkin tällä hetkellä ainoa paikka, missä Etelä-Pirkanmaalla pääsee yleisurheilua viikolla harjoittelemaan, sillä Pirkkahallin arkivuoroille pääsevät  iltaisin vain tamperelaisseurojen urheilijat.

**Hyviä sijoituksia**

Vaikka harjoitusolosuhteissa tamperelaisilla seuroilla onkin etulyöntiasema, kamppailivat Viialan Valtin urheilijat tiukasti hyvistä sijoituksista Tampereen Pyrinnön järjestämissä hallikilpailuissa.

T15 –sarjassa Pinja Lehtinen oli 60 metrin aidoissa neljäs ajalla 9,66 jääden kolmannesta sijasta vain kaksi sadasosaa.

Matilda Koponen työnsi kolmen kilon kuulaa uusille metrilukemille 10,17 ja sijoittui viidenneksi. Kiira Vilenius säesti 9,73 kantaneella työnnöllään seitsemänneksi.

T15-sarjan kuulassa oli kilpailijoita peräti 40. Runsas kilpailijamäärä lajissa kertonee siitä, että moniottelut ovat nuorten urheilijoiden keskuudessa kasvattaneet suosiotaan ja monipuolisuuden tärkeys urheilussa on konkretisoitunut.

60 metrin sileällä ja aidoissa juoksuradat täyttyivät usean erän voimin. Parhaimmillaan juostiin kahdeksan erää, kuten 15-vuotiaiden tyttöjen 60 metrillä.

Valtin Sara Niinimäki ja Tampereen Pyrinnön Kaisa Pousi juoksivat alkuerässä saman ajan 8,53 ja viimeinen loppukilpailupaikka meni tuhannesosien tarkasteluksi. Tuhannesosat eivät nyt olleet Saran puolella: tuloksena 9. sija.

**P11 viestijoukkue?**

P11-sarjan 60 metrillä Mikael Viitanen kellotti alkuerien kahdeksanneksi nopeimman ajan 9,60. Loppukilpailussa Mikael paransi aikaansa vielä 9,54:n ja sijoitustaan viidenneksi. Tapio Suojanen juoksi alkuerässä 9,64 ja oli yhdeksäs.

Tonnilla pojat nappasivat peräkkäiset sijoitukset neljä ja viisi. Mikael oli neljäs ajalla 3.54,88 ja Tapio viides ajalla 4.01,96.

P11 korkeudessa Joona Lehtinen hyppäsi tuloksella 120 kuudenneksi. Tapio Suojanen ylitti 115 ja oli kahdeksas. 60 metrin aidat Joona juoksi 12,09; tuloksena 10. sija.

P11 pojat kaipaisivat kovasti yhtä vikkeläkinttuista poikaa mukaan viestijoukkueeseen. Talvellakin on vielä pari viestikisaa tulossa ja pojat taistelisivat varmasti pm-viestimitalista keväällä.

T13-sarjassa Noora Suojanen teki ennätyksensä 60 metrillä ja pituudessa. T11-sarjassa kilpailivat Elice Helenius, Jenna Pentinniemi, Anna Oksa ja Maija Oksa, jotka juoksivat myös 4x100 viestin. Joukkue kiidätti kapulan maaliin ajassa 68,87 ja oli kymmenes.

Jenna, Anna ja Maija harjoittelevat ensimmäistä vuotta Valtin kilparyhmässä. Tytöt osallistuivat hallikilpailuissa heti rohkeasti haastaviin lajeihin kuten aitajuoksuun ja korkeushyppyyn. Tytöt, Elice mukaan lukien, osallistuivat ensimmäistä kertaa hallikilpailuihin. Kokemus oli tyttöjen mielestä upea ja siivitti aimo annoksen lisää harjoitusintoa. –am

**Pm-hallit 2016**

HämSYn pm-hallikisoihin Tampereen Pirkkahallissa 28.3. osallistui jälleen suuri joukko 9-15 -vuotiaita urheilijoita: yhteensä yli 400. Valttikin sai suuren joukon urheilijoita mukaan. Osallistujamäärä hallihuipentumassa kasvoi viime kauden kahdeksasta urheilijasta 14:ään. Yleisurheilun suosio jatkaa kasvamistaan.

Sara Niinimäki kiihdytti hyvään vauhtiin 60 metrin sileällä. Alkuerässä tuli komea ennätys 8,43. Finaaliin Sara lähti alkuerien toiseksi nopeimmalla ajalla. Mitaliodotukset veivät juoksusta parhaan rentouden, mutta hopeaa tuli muutaman sadasosan alkuerää heikommalla ajalla.

Hopeaa sai myös Kiira Vilenius pukattuaan kolmen kilon kuulaa 10,19. Kiira sai suorituksensa loksahtamaan kohdalleen vasta viimeisellä yrityksellä. Pituudessa Kiiran kohtaloksi tuli olla ensimmäinen kolmelta viimeiseltä kierrokselta pudonnut. Kiira joutui myös huomaamaan järjestäjien ottamaa mallia arvokisoista: yksi hyppy mitattiin hiusten jättämästä jäljestä.

Pinja Lehtinen sai pronssia 60 metrin aidoissa ja pituushypyssä. Pinja juoksi aidat aikaan 9,57 ja jäi vain sadasosan ennätyksestään – ja hopeasta. Lieneekö talven vähäinen lajiharjoitusmahdollisuuden määrä näkynyt tyttöjen suorituksissa. Pinjakin sai pituuden onnistumaan vasta toiseksi viimeisellä yrityksellä, mikä riitti pronssille. Samalla rikkoutui uusi metrilukema 5,00 metriä.

11-vuotiaiden poikien tasaisessa ja jännittävässä korkeushypyssä Joona Lehtinen ylitti 129 ensimmäisellä yrityksellään, mikä ratkaisi hänelle pronssin. Joona paransi kilpailussa ennätystään yhdeksän senttiä. Tapio Suojanen hyppäsi myös ennätyksensä, 121, ja oli seitsemäs. Tapion hypyt nousivat hienosti, mutta myös Tapion hypyissä näkyi lajiharjoittelun vähäisyys tekniikan puutteina.

Tapio ja Mikael Viitanen kellottivat hyvät ajat 60 metrillä, mutta valitettavasti pojat olivat ensimmäiset, jotka jäivät loppukilpailun ulkopuolelle. Tapio oli yhdeksäs ajalla 9,56 ja Mikael kymmenes ajalla 9,57.

Kun Valtin 11-vuotiaisiin poikiin lisättiin vielä Joona Koskinen, saatiin 4x50 metrin viestikvartetti kasaan. Joona paikkasi viestissä hienosti isoveljeä Eetua, joka toipilaana ei päässyt osallistumaan. Joukkue Koskinen, Lehtinen, Suojanen, Viitanen juoksi viestikapulan maaliin ajassa 32,19 ja oli neljäs. Molemmat Joonat juoksivat vielä ennen viestiä 1000 metrin juoksun, mikä varmasti painoi jaloissa.

11-vuotiaat tytöt nauttivat myös viestin sähäkkyydestä. Elice Helenius, Jenna Pentinniemi, Anna Oksa ja Maija Oksa kellottivat ajan 33,53. Joukkue oli yhdeksäs neljäntoista joukkueen kisassa. Myös tytöistä kolmella oli 1000 metriä juostuna ennen viestikisaa.

T11-sarjan 1000 metriä juostiin kahdessa erässä. Elice Helenius voitti oman eränsä ajalla 3.52,39 ja oli lopputuloksissa kuudes. Mitenhän olisi käynyt jos Elice olisi päässyt juoksemaan toiseen erään? Maija juoksi hienosti ajan 3.59,47 oli 11. Kuulantyönnössä Elice lennätti kuulaa metrilukemille 7,39 ja tuloksella irtosi hienosti 5. sija.

Tuulia Laukkanen hyppäsi korkeutta ennätykseensä 111 ja ennätyksensä teki myös Jenna Pentinniemi tuloksella 101. Jenna pinkaisi myös 60 metriä (10,45), kuten myös Oksan siskokset Anna ja Maija, jotka juoksivat eri erissä, mutta kellottivat saman ajan 10,31. Tuhannesosat ratkaisivat Maijan tuloslistaan Annan edelle.

T13-sarjassa Noora Suojanen onnistui molemmissa lajeissaan tekemään uudet ennätykset. 60 metrillä 10 sekunnin alitus lähestyy. Pituudessa on kesällä odotettavissa vielä pidempiä leiskautuksia.

Valtin yhdeksänvuotiaita tyttöjä edusti Vilja Hujanen, joka 1000 metrillä juoksi oman ennätyksensä 4.10,41 ja nappasi hienosti seitsemännen sijan. –am

**SM-hallit**

Valtin tähtiurheilija Samuli Sievi-Korte kilpailee viimeistä vuottaan nuorten sarjassa menestyksekkäästi. Helsingin Liikuntamyllyssä käydyissä 22-vuotiaiden Suomen mestaruuskilpailuissa Samuli ponnisti uuden ennätyksensä ylitettyään korkeuden 208. Sillä tuloksella irtosi hopeinen mitali Salon Vilppaan Samuli Erikssonin (210) jälkeen. Pronssia pokkasi Uudenkaupungin Kenttä-Karhujen Valtteri Välimäki (206). Mitali on Samulille jo 11 henkilökohtainen SM-tasolla. Onnittelut ja hyvää matkaa kohti kesää! HM